ICC को बताई अपनी पसंद, BCCI को लेना है अंतिम फैसला
India Pakistan World Cup 2023 Match Venue वनडे वर्ल्ड कप के लिए भारत को अपनी पसंद बताई, अंतिम फैसला BCCI को लेना है
भारत के 2 ऐतिहासिक मैदान...पहला चेन्नई का चेपक और दूसरा कोलकाता का ईडन गार्डन्स। इस साल अक्टूबर-नवंबर में होने जा रहे वनडे क्रिकेट वर्ल्ड कप के लिए पाकिस्तान की पहली पसंद हैं। पाकिस्तान क्रिकेट बोर्ड (PCB) ने इंटरनेशनल क्रिकेट काउंसिल (ICC) को अपनी पसंद बताई है, हालांकि आखिरी फैसला BCCI को करना है। यह दावा समाचार एजेंसी PTI ने ICC सूत्रों के हवाले से किया है।
बता दें कि वर्ल्ड कप 5 अक्टूबर से शुरू हो सकता है और इसके लिए 12 वेन्यू शॉर्टलिस्ट किए गए हैं। इनमें चेन्नई और कोलकाता भी शामिल हैं। बाकी 10 वेन्यू अहमदाबाद, लखनऊ, मुंबई, राजकोट, बेंगलुरु, दिल्ली, इंदौर, गुवाहाटी, हैदराबाद और धर्मशाला हैं। पढ़िए संभावित शेड्यूल
ICC लेवल पर हो रही है बातचीत
सूत्रों ने बताया है कि इस बारे में बातचीत अभी ICC के लेवल पर हो रही है। यानी PCB ने अपनी यह पसंद ICC के साथ शेयर की है।
BCCI नॉर्थ और साउथ के एक-एक सेंटर चाहता है
इस बारे में BCCI के एक अधिकारी ने भास्कर से नाम सार्वजनिक न करने की शर्त पर बताया है कि भारतीय बोर्ड भी चाहता है कि पाकिस्तान के वर्ल्ड कप मैच दो या तीन शहरों में ही हों। BCCI इसके लिए नॉर्थ का एक सेंटर और साउथ का एक सेंटर सिलेक्ट कर सकता है। यानी चेन्नई के नाम पर BCCI और PCB के बीच सहमति बन जाने की उम्मीद है। हां, कोलकाता पूर्वी भारत में है। अगर बोर्ड नॉर्थ से ही एक सेंटर सिलेक्ट करता है तो दिल्ली की संभावना बढ़ सकती है।
वर्ल्ड कप बहिष्कार से पीछे हट चुका है पाकिस्तान
एशिया कप को लेकर चल रही खींचतान के बीच पाकिस्तान से खबर आई थी कि अगर भारतीय टीम पाकिस्तान का दौरा एशिया कप के लिए नहीं करती है तो पाकिस्तानी टीम भी वर्ल्ड कप के लिए भारत आने से इनकार कर सकती है। हालांकि पाकिस्तान को जल्दी ही अहसास हो गया कि वह अभी भारत के साथ इस मसले पर टकराव झेलने की स्थिति में नहीं है। फिर PCB अधिकारी यह कहने लगे कि उनकी ओर से कभी वर्ल्ड कप बहिष्कार की बात नहीं की गई।
एशिया कप को लेकर चल रही है खींचतान
BCCI और PCB के बीच इस समय एशिया कप की शेड्यूलिंग को लेकर खींचतान चल रही है। BCCI ने साफ कर दिया है कि भारतीय टीम एशिया कप के लिए पाकिस्तान का दौरा नहीं करेगी। वह चाहता है कि एशिया कप किसी न्यूट्रल वेन्यू पर हो। दूसरी ओर PCB का कहना है कि अगर एशिया कप पाकिस्तान के बाहर शिफ्ट होता है तो वह एशिया कप का बहिष्कार कर सकता है।
आखिरी बार 2016 में ईडन गार्डन्स आया था पाकिस्तान 
पाकिस्तान टीम आखिरी बार 2016 में टी-20 वर्ल्ड कप के दौरान ईडन गार्डन्स में खेली थी। पाकिस्तान का मुकाबला भारत के खिलाफ हुआ था। इसमें भारत 6 विकेट से जीता था।